stanford-oval/wikipedia huggingface dataset:
גברת פאף
דמותה בסדרה

גברת פאף היא בעלת בית ספר לשייט בביקיני בוטום, שבו היא משמשת גם כמורה לנהיגה. היא המורה לנהיגה של בובספוג, היא שונאת אותו מכיוון שהוא נכשל שוב ושוב במבחני הנהיגה, ומבצע עבירות תנועה הגורמות מספר פעמים לגברת פאף להיכנס לכלא או להיפצע ולהגיע לבית החולים. באחד מפרקי הסדרה, לגברת פאף נמאס כל כך מבובספוג עד כדי כך שהיא מעניקה לו רישיון נהיגה, רק כדי שהוא ייצא מחייה.
בן זוגה של גברת פאף מוזכר בסדרה כדג אבו נפחא אשר נהפך למנורה. אחר כך, גברת פאף היא בת זוגו של מר קראב. בהמשך הסדרה, בעונה 14, גברת פאף עוזבת את מר קראב ומתחילה לצאת עם לארי הלובסטר.
עברה של גברת פאף

במספר פרקים ישנן רמיזות לעברה המפוקפק של גברת פאף. כך, מה שעלה בגורלו של בעלה לא מוזכר, אף שלפי תיאוריות מעריצים הוא מצא את דרכו לעיר הצדפים, ויצא ממנה בשלום לאחר בובספוג: הסרט. בשני פרקים נוספים, גברת פאף התבטאה לגבי האפשרות שתידרדר נפשית להזיות, ואומרת כי "מוטב שלא תחזור על עברה". בפרק בו גברת פאף גונבת את סירתו של בובספוג, היא אומרת "אני מקווה שאני זוכרת איך עושים את זה", ומפריחה בלון ומקפלת אותו בצורת כלב. בטרם היא ניגשת לגנוב את סירתו, היא מתלבטת אם עליה לעבור לעיר חדשה וליצור זהות חדשה, אך אז מכריזה "no, not again", אמירה שממנה נובע כי גברת פאף למעשה משתמשת בזהות בדויה, והגיעה לביקיני בוטום ממקום אחר. רמז נוסף להחלפת הזהות ניתן בפרק ובו נחשפים מיטלטליה הרבים של גברת פאף, וביניהם תיק מסמכים הנושא את הכותרת "גברת פאף", וכן עיתון עם כתבה שהכותרת שלה היא "deranged boat teacher makes gataway distract authorities with balloon animals" ("מורת שייט מופרעת נמלטת מהרשויות באמצעות בלונים בצורת חיות"), ועליה תמונתה.
בפרק "לנהוג ולשרוד" מעונה 15 נחשף כי לגברת פאף יש מגירה של נשקים בתוך השולחן שלה בבית הספר לשיט והיא אומרת " כבר התמודדתי עם יצורים כמוהו, אני לא נכנסת לכלא שוב" כאשר מורה הנהיגה המתחרה מהירות טי אור ירוק נכנס לכיתה, דבר המעיד על כך שהיא נכנסה לכלא בעבר על כך שהיא איימה על מורי שיט אחרים בביקיני בוטום עם הנשקים שלה.
הערות שוליים

↑  SPONGEBOB CONSPIRACY #3: The Mrs. Puff Theory, נבדק ב-2021-08-30
↑  Mrs. Puff, Encyclopedia SpongeBobia (באנגלית)
↑  The Mrs. Puff Theory, spongebob.fandom.com (באנגלית אמריקאית)
↑  ספוג (2025-01-25), בובספוג | פאף לא תחזור לכלא, נבדק ב-2025-01-26
| --- | --- |
בקרת זהויות :  MusicBrainz: cd7697e8-f679-41b9-81a2-70cd1818b9bc
גרייסי אברמס

| --- | --- |

 לידה:  7 בספטמבר 1999 (בת 25) לוס אנג'לס, קליפורניה ארצות הברית
 שם לידה:  גרייסי מדיגן אברמס
 מוקד פעילות:  ארצות הברית 
 תקופת הפעילות:  מ-2019
 מקום לימודים:  בית ספר ארצ'ר לבנות 
 עיסוק:  זמרת-יוצרת
 סוגה:  בדרום פופ 
 שפה מועדפת:  אנגלית 
 חברת תקליטים:  אינטרסקופ רקורדס
 Gracieabrams.com
 פרופיל ב-IMDb
 
גרייסי מדיגן אברמס (באנגלית: Gracie Madigan Abrams; נולדה ב-7 בספטמבר 1999) היא זמרת-יוצרת אמריקאית ממוצא יהודי. בשנת 2020 היא הוציאה את המיני-אלבום הראשון שלה, Minor.
ראשית חייה

אברמס נולדה וגדלה בלוס אנג'לס, קליפורניה. היא בתם הבכורה של במאי הקולנוע האמריקאי ג'יי ג'יי אברהמס, וקייטי מקגראת', מפיקת קולנוע וטלוויזיה. לאברמס שני אחים צעירים, אוגוסט והנרי. היא החלה להתעניין במוזיקה בגיל צעיר. בנעוריה, למדה בבית הספר ארצ'ר לבנות, ובקולג' ברנרד לתואר ביחסים בינלאומיים.
קריירה > 2019–2022: Minor & This Is What It Feels Like

באוקטובר 2019 הוציאה את סינגל הבכורה שלה "Mean It", על ידי חברת התקליטים אינטרסקופ רקורדס.
ב-14 ביולי 2020 הוציאה את מיני-אלבום הבכורה שלה, Minor, שכלל את הסינגלים, "I Miss You, I'm Sorry",‏ "Long Sleeves",‏ "21",‏ "Under/ Over",‏ "Tehe",‏ "Minor" ו-"Friend". לאחר צאתו קידמה אותו אברמס כשהופיעה בתוכניות אירוח דוגמת אלו של ג'ימי פאלון וג'ימי קימל. ב-10 בדצמבר הוציאה את הסינגל "Brush Fire".
ב-24 במרץ 2021 הוציאה את הסינגל "Unlearn", בהשתתפות עם בני בלנקו. הסינגל נכלל באלבומו של בלנקו, Friends Keep Secrets 2. ב-7 במאי הוציאה את הסינגל "Mess It Up".
ב-12 בנובמבר 2021 הוציאה את המיני-אלבום השני שלה, This Is What It Feels Like. האלבום כולל את הסינגלים הקודמים "Feels Like" ו-"Rockland".
אברמס הופיעה כמופע החימום בסיבוב ההופעות של הזמרת האמריקאית אוליביה רודריגו, "Sour Tour", במהלך חודש אפריל 2022.
קריירה > 2023–הווה: Good Riddance & The Secret of Us

ב-24 בפברואר 2023 הוציאה את אלבום האולפן הראשון הרשמי שלה, Good Riddance ולאחר מכן היא החלה בסיבוב ההופעות "Good Riddance Tour".
ב-29 אפריל 2024, אברמס הכריזה על האלבום השני שלה The Secret of Us שיצא לאור ב-21 ביוני של אותה השנה. הסינגל המוביל מהאלבום, "Risk", יצא ב-1 במאי. גם את האלבום הזה, כמו את קודמו, הפיק ארון דסנר מלהקת דה נשיונל. הרצועה החמישית באלבום היא שיר בשם "Us" שאברמס כתבה יחד עם טיילור סוויפט, על שיר זה הן מועמדות לפרס גראמי לביצוע הפופ הטוב ביותר של צמד/להקה. ב-2 בנובמבר יצא לאור הסינגל "That's So True" מתוך גרסת הדלוקס של האלבום, איתו אברמס השיגה לראשונה מקום בעשירייה הפותחת של מצעד הבילבורד הוט 100, כשהגיעה למקום השישי במצעד. בדצמבר 2024, הוכרז כי אברמס תופיע לראשונה בתוכנית "סאטרדיי נייט לייב" ב-14 בדצמבר, בתוכנית שהנחה כריס רוק. בנוסף, אברמס הכריזה על סיבוב הופעות באסיה לשנת 2025 בשם "The Secret Of Us", שזו הפעם הראשונה שבה היא מופיעה במדינות האזור.
דיסקוגרפיה > אלבומי אולפן

| אלבום | פרטים | מיקומי שיא> ארצות הברית  | מיקומי שיא> אוסטריה  | מיקומי שיא> אוסטרליה  | מיקומי שיא> בלגיה (פלנדריה)  | מיקומי שיא> בריטניה  | מיקומי שיא> גרמניה  | מיקומי שיא> ספרד  | מיקומי שיא> צרפת  | מיקומי שיא> קנדה  | מיקומי שיא> שווייץ  | תארים |
| --- | --- | --- | --- | --- | --- | --- | --- | --- | --- | --- | --- | --- |
| Good Riddance |  תאריך יציאה: 24 בפברואר 2023  חברת תקליטים: אינטרסקופ  דירוג Metacritic: 73/100 | 52 | 63 | 30 | 41 | 3 | 19 | 55 | 113 | 55 | 92 |  |
| The Secret of Us |  תאריך יציאה: 21 ביוני 2024  חברת תקליטים: אינטרסקופ  דירוג Metacritic: 80/100 | 2 | 4 | 1 | 3 | 1 | 4 | 15 | 18 | 1 | 5 |  בריטניה זהב  קנדה זהב |
דיסקוגרפיה > מיני-אלבומים

| אלבום | פרטים | מיקומי שיא> ארצות הברית  | מיקומי שיא> בריטניה  |
| --- | --- | --- | --- |
| Minor |  תאריך יציאה: 14 ביולי 2020  חברת תקליטים: אינטרסקופ | — | — |
| This Is What It Feels Like |  תאריך יציאה: 12 בנובמבר 2021  חברת תקליטים: אינטרסקופ | — | — |
סיבובי הופעות

I've Missed You, I'm Sorry Tour :2021
This Is What It Feels Like Tour :2022
Good Riddance Tour :2023–2024
The Secret of Us Tour :2024–2025
פרסים ומועמדויות

| שנה | פרס | קטגוריה | עבודה מועמדת | תוצאה | הפניות |
| --- | --- | --- | --- | --- | --- |
| 2024 | פרס גראמי | תגלית השנה | גרייסי אברמס | מועמדות |  |
| 2024 | פרס המוזיקה של iHeartRadio | פרס הכוכב החברתי | גרייסי אברמס | זכייה |  |
| 2024 | פרס הווידאו קליפים של MTV | האמן החדש הטוב ביותר | גרייסי אברמס | מועמדות |  |
| 2025 | פרס גראמי | ביצוע הפופ הטוב ביותר של צמד/להקה (יחד עם טיילור סוויפט) | Us | מועמדות |  |
ביאורים

↑  Minor לא נכנס למצעד בילבורד 200, אבל הגיע למקום 73 במצעד האלבומים המסחריים בארצות הברית.
↑  Minor לא נכנס למצעד האלבומים הבריטי, אבל הגיע למקום ה-45 במצעד האלבומים הפיזיים במדינה.
↑  This Is What It Feels Like לא נכנס למצעד הבילבורד 200, אבל הגיע למקום 14 במצעד ה-Heatseekers ולמקום 94 במצעד האלבומים המסחריים.
אברהם מרדכי גוטליב

| --- | --- |

 לידה:  7 בינואר 1963 (בן 62) י"א בטבת ה'תשכ"ג בני ברק
 השתייכות:  יהדות חרדית חסידות חכמת הקבלה
 
 www.birkatshalom.org
 
הרב אברהם מרדכי גוטליב (נולד בי"א בטבת ה'תשכ"ג, 7 בינואר 1963 בבני ברק) הוא תלמידו של הרב ברוך שלום הלוי אשלג ואדמו"ר חסידות אשלג בקריית יערים- טלזסטון, מדריך קבלה ועבודה עצמית ופעיל רשת ישראלי. חיבר עשרות ספרים ומוסר שיעורים רבים בתורת הרב יהודה לייב הלוי אשלג בעל ה"סולם", על פי דרכו של בנו הרב ברוך שלום הלוי אשלג.[דרוש מקור]
ראשית חייו

נולד וגדל בבני ברק. בגיל תשע עזב את הבית וגר אצל סבו. מגיל ארבע עשרה למד אצל הרב ברוך שלום הלוי אשלג וכן בישיבת בית מאיר אצל הרב זלמן רוטברג.[דרוש מקור]
מגיל צעיר החל ללמד קבוצות אברכים ממקומות שונים את חוכמת הקבלה, וכן לערוך את כתבי רבו בעידודו.[דרוש מקור]
פועלו

בשנת תשנ"ג, לאחר פטירת הרב אשלג, עזב את בני ברק לקריית יערים, ושם הקים את בית המדרש "ברכת שלום" והחל להעביר שיעורים בחוכמת הקבלה. שיעוריו מועלים גם לרשת האינטרנט, והוא עוסק בהפצה של חוכמת הקבלה בחברה הדתית והישראלית.
במקביל להוראה, ייסד הרב גוטליב עם תלמידים נוספים הוצאה לאור שבה התפרסמו למעלה מ-40 ספרי קבלה על פי דרכו של הרב אשלג[דרושה הבהרה], שלא הוציא ספרים בחייו ותורתו שרדה רק בהקלטות ובהערות שרשם, וכן מאמרים מקוריים של גוטליב בסדרת ספרי 'במעגלות השנה'.
גוטליב מוסר שיעורים לציבורים מגוונים במגזר החילוני, הדתי-לאומי והחרדי, בדומה לרב אשלג. אישי ציבור רבים השתתפו בשיעוריו, ביניהם אביחי מנדלבליט, אהוד בנאי, תהלה פרידמן, אירית מני-גור, אברהם אלקיים ובועז הוס. כמו כן הוא פעיל ברשתות החברתיות ומפרסם סרטונים ותכנים שונים מרעיונותיו ודעותיו.
באלול תשפ"א השתתף בחתונת זוג לסביות, ובירך אותן. לאחר מכן, הודיע על הפסקה זמנית בהעברת שיעורים במדיות השונות: "מכיוון שהליכה זו גרמה לחילול שם שמיים, ומכיוון שרבו זדים המעלילים עלילות, על כן בלי נדר אני מפסיק את כל השיעורים בזמן הקרוב במדיות השונות".
השקפה חברתית

חזונו של הרב גוטליב הוא שינוי פני החברה הישראלית באמצעות חינוך חדש המדגיש את פנימיות האדם, על בסיס העיקרון הרוחני של אהבת הזולת.
ביחס למעמד האישה בחברה הישראלית, הרב גוטליב סבור שנשים צריכות להיות חלק בלתי נפרד מהעשייה הציבורית, לימוד התורה והעבודה העצמית, וכי עדיף שחרדי ישב ליד אישה זרה מאשר שילבין את פניה ברבים. התבטא רבות לגבי הצורך להכלה וסובלנות כלפי הלהט"ב. הרב גוטליב מתייחס בשיעוריו לשינויי האקלים וסוגיות סביבתיות. הוא קורא להפחתת השימוש בכלים חד-פעמיים, תומך בזכויות בעלי חיים ומתנגד לאכזריות של תעשיית הבשר. הוא שם דגש על המימד הרוחני ולא הגשמי של קדושת ארץ ישראל. ארץ ישראל האמיתית היא בראש ובראשונה רוחנית בעיניו וההתמקדות בפירוש גשמי של קידוש האדמה מוביל לזליגה לחיצוניות רדודה. הרב גוטליב הביע תמיכה בלימודי ליבה; לשיטתו, לימודי מדעים מדויקים ומדעי החברה מחזקים את יראת השמים של הלומד.[דרוש מקור] הוא גם מתנגד לכפיה דתית מכל סוג, כולל חוק החמץ ואיסור תחבורה ציבורית בשבת, ומאמין שדווקא כשמשחררים, מתעורר הרצון להתקרב.
כמו כן, משתתף בקביעות בפאנל בוקר עם אברי גלעד,[דרוש מקור] ובפודקאסט קבוע עצמאי עם אברי גלעד ברדיו החברתי החדש.[דרוש מקור] כמו כן, הוזמן תכופות לערוצים השונים בכדי להביע את דעותיו והתראיין אצל ליאת רגב בכאן 11[דרוש מקור] והביע את עמדתו בעניין חשיבות היציאה לעבודה וחובת שירות בצבא המותאם עבורם גם לבני הישיבות.
בניגוד למקובל במגזר החרדי, הרב גוטליב לא נמנע מעיסוק בנושאי מיניות ומשימוש במילים ומושגים בעלי אוריינטציה מינית בסרטונים ובתכנים שהוא מפרסם.
מספריו

כתב ספרים רבים, בניהם:
בלבב שלם – פרקי חייהם ומשנתם של רבי יהודה הלוי אשלג, בנו הרב ברוך שלום אשלג ותלמידיהם
מעגלות השנה – מאמרים בנושאי פרשיות השבוע ומועדי ישראל ע"פ תורת אשלג
מתן תורה – מאמרי הרב אשלג עם ביאורים ומאמרים מאת הרב גוטליב
תלמוד עשר הספירות – מסודר בדומה ל'צורת הדף' חיבורו של בעל הסולם עם פירושים מאת הרב"ש והרב גוטליב
הקדמות לחכמת האמת – חיבורו של בעל ה'סולם' עם ביאורים ומאמרים מאת הרב גוטליב
פתיחה לחכמת הקבלה – חיבורו של בעל ה'סולם' עם ביאורים ומאמרים מאת הרב גוטליב
פרי חכם אגרות – ביאורים על מכתביו של בעל ה'סולם' לתלמידיו
ברכת שלום מאמרים – אוסף של כל המאמרים של הרב"ש, שאותם כתב לתלמידיו בין השנים תשד"מ-תשנ"א
ברכה ושלום – מאמרים בעבודת ה' ע"ד האמת מאת הרב"ש עם ביאורי הרב גוטליב
ה' שמעתי שמעך – מאמרים שנכתבו על ידי תלמידי בעל הסולם – הרב"ש, הרב בנימין סנקובסקי, הרב משה ברוך למברגר, הרב יאיר וינשטוק, הרב יהודה הרש ברנדווין ועוד – מתוך תורות והדרכות פרטיות שקבלו מרבם עם ביאורי הרב גוטליב.
חיים אישיים

נשוי לחנה לבית זילברפלד ילידת פרנקפורט, ולהם שלושה ילדים.
הערות שוליים

1 2 3 4 5 6 7    משה ליפשיץ, ‏"בציבור הכללי אני מוצא יותר צימאון לקבלה מאשר בציבור הדתי והחרדי", בעיתון מקור ראשון, 18 בספטמבר 2023
↑    משה ליפשיץ, ‏"הלהט"בים בציבור החרדי הן נשמות יקרות שמקבלות מענה נוראי", בעיתון מקור ראשון, 14 בספטמבר 2023
↑  ענבל חייט, רב חרדי השתתף בחתונה גאה - והתחרט: "הלוואי שלא הייתי עושה זאת", באתר ישראל היום, 30 באוגוסט 2021
↑  גיא עזרא, ‏הרב שבירך בחתונת לסביות מבטל את שיעוריו: 'מתחרט', באתר "סרוגים", 30 באוגוסט 2021
1 2 3 4  kolness1gmailcom, קבלו את האדמור החרדי שמטיף לשרות שוויוני מלא של חרדים בצבא לקידום מעמד האישה ועוד ראוהו גם בוידאו, באתר נס ציונה נט
↑  Spotify, open.spotify.com
↑   הרב מרדכי גוטליב: "150 אלף איש ישבו וילמדו? זה דבר שלא בא בחשבון", באתר וואלה, 29 במרץ 2024
↑    משה ליפשיץ, ‏"הלהט"בים בציבור החרדי הן נשמות יקרות שמקבלות מענה נוראי", בעיתון מקור ראשון, 14 בספטמבר 2023
↑  https://www.youtube.com/watch?v=enrWpmbG5eI
↑  https://x.com/haravgottlib/status/1878360452876390630
↑  https://x.com/haravgottlib/status/1796194285349412875
↑  בלבב שלם, באתר הספרייה הלאומית
↑  במעגלות השנה, באתר הספרייה הלאומית
↑  ספר מתן תורה, באתר הספרייה הלאומית
↑  ספר הקדמות לחכמת האמת, באתר הספרייה הלאומית
↑  ספר פרי חכם, באתר הספרייה הלאומית
↑  ספר ה' שמעתי שמעך, באתר הספרייה הלאומית
| --- | --- |
בקרת זהויות :  NLI: 987007306239005171  GND: 1196219575  ISNI: 0000 0000 8198 9009  LCCN: n98016524  VIAF: 11617112   WorldCat (עם VIAF): 11617112 
בית המדרש 'ברכת שלום' בקרית יערים
אבי דיכטר

אַבְרָהָם (אָבִי) מֹשֶׁה דִיכְטֶר (נולד ב-14 בדצמבר 1952) הוא חבר הכנסת ושר החקלאות וביטחון המזון מטעם הליכוד. בעבר כיהן, בין היתר, כשר לביטחון הפנים, כשר להגנת העורף, כסגן שר הביטחון וכיו"ר ועדת חוץ וביטחון. שירת כלוחם בסיירת מטכ"ל ומילא תפקידים רבים בשירות הביטחון הכללי, לרבות ראש השירות באינתיפאדה השנייה (2000–2005).
ביוגרפיה

דיכטר נולד ליהושע, עובד בסולל בונה, ולמלכה, עקרת בית. שניהם ניצולי השואה שבנו את ביתם באשקלון. את שנות התיכון עשה בבית הספר התיכון על-שם "תגר" בשכונת אפרידר בעיר. בילדותו היה חניך בתנועת השומר הצעיר.
ביוגרפיה > שירותו הצבאי

דיכטר התגייס לצה"ל בפברואר 1971, התנדב לסיירת מטכ"ל וצורף לצוות לוחמים בפיקודו של איתמר סלע. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. עם חבריו לצוות נמנו אבנר שור, עמרי פדן, יהודה אפק ואורי טבנקין. בתקופת שירותו בצוות איתמר היה יוני נתניהו מפקד הפלוגה ואחריו שימש בתפקיד מוקי בצר. דיכטר שירת ביחידה כלוחם שלוש שנים וחצי. הוא סירב להצעתו של מפקד היחידה, אהוד ברק, לצאת לקורס קצינים. הוא קודם במהלך מלחמת יום הכיפורים, בהיותו לוחם ותיק, לאחר נפילתו של מפקד הצוות, שלמה ביידץ, שנפגע מאש מצרית בסמוך לעיר אסמאעיליה.
בתום שירותו בסיירת הצטרף לשב"כ. במקביל לעבודתו בשב"כ הוסיף דיכטר לשרת במילואים בסיירת מטכ"ל עד שנת 1990 ולקח חלק במבצעיה. באחת מפעולותיה השתתף כלוחם במבצע חילוץ צוות שהסתבך בסוריה.
ביוגרפיה > שירותו בשב"כ

לאחר שחרורו מצה"ל הצטרף ב-1974 לשב"כ כמאבטח באל על. הוא למד באולפן לערבית ועבר קורס רכזי מודיעין. הוצב במרחב דרום של השב"כ, ושירת כרכז בצפון ובמרכז רצועת עזה. ב-1980 מונה לרכז נפה. ב-1983 מונה לרכז נפת צידון בעקבות אסון צור הראשון. ב-1986 מונה לראש חטיבה במרחב דרום, ב-1987 הוענק לדיכטר צל"ש מאלוף פיקוד הדרום על תושייתו במרדף שניהל לבדו אחרי מחבל שפוצץ מטען צד בצומת נצרים. בסופו של מרדף רגלי ירה דיכטר במחבל ממרחק של ארבעים מטרים והרגו. ב-1990 מונה לראש מחלקת הדרכת נושאים ערביים.
בשנת 1992 מונה לראש מרחב דרום. במהלך כהונתו בתפקיד זה בוצעה ההתנקשות ביחיא עיאש. מנגד, מחבל שיצא מעזה הצליח לבצע פיגוע התאבדות בדיזנגוף סנטר בתל אביב, תוך שהוא חומק מהשב"כ.
בשנת 1996, בעקבות רצח יצחק רבין, מונה לראש אגף האבטחה, ובשנת 1999 מונה לסגן ראש השב"כ.
במהלך שירותו בשב"כ השלים לימודי תואר ראשון בקרימינולוגיה ובפסיכולוגיה באוניברסיטת בר-אילן (בשנת 1986), ותואר שני במנהל עסקים באוניברסיטת תל אביב (בשנת 1999).
ביוגרפיה > שירותו בשב"כ > ראש השב"כ

במאי 2000 מונה על ידי ראש הממשלה, אהוד ברק, לתפקיד ראש השב"כ. דיכטר כיהן בתפקיד זה בתקופה תובענית ביותר מבחינתו של הארגון, תקופת האינתיפאדה השנייה. בתקופה זו נרצחו מעל אלף ישראלים בפיגועים, למרות סיכולים רבים של השב"כ. כישלונו הגדול, לדבריו, היה רצח שר התיירות רחבעם זאבי, ב-17 באוקטובר 2001.
לשב"כ בפיקודו הייתה מעורבות רבה בביצוע סיכולים ממוקדים, בהאצת השימוש במדיניות זו, שגובשה עוד לפני כניסתו של דיכטר לתפקיד ראש שב"כ. בשנת 2004, למעלה משלוש שנים לאחר פרוץ האינתיפאדה השנייה, חלה ירידה מהותית במספר הנפגעים בישראל. הירידה יוחסה לתוצאות של מבצע "חומת מגן" (מרץ 2002 – מאי 2002) שבו ישראל כבשה מחדש את ערי יהודה ושומרון וחזרה לשלוט בשטח, בהצטרף לגדר ההפרדה, שדיכטר היה מראשי יוזמיה, ולשיפור ביכולת הסיכול של השב"כ לאחר חזרת השליטה בערי יהודה ושומרון – שכללה לא רק סיכול ממוקד בארגוני הטרור אלא גם מידע ממוקד ("התרעות") על פיגועי התאבדות שאיפשר את מעצר חוליות הטרור והמחבלים המתאבדים לפני שהצליחו לבצע את זממם.
דיכטר דחף לחיסול צמרת החמאס במבצע קטיף כלניות גם במחיר של פגיעה סביבתית קשה. דעתו לא התקבלה ובמקום פצצת MK-84 במשקל כטון הוטלה פצצת MK-82 במשקל של כרבע טון. כתוצאה מכך צמרת החמאס שהתכנסה בקומת הקרקע כמעט לא נפגעה. (רוב צמרת החמאס חוסלה בהמשך)
דיכטר הביע התנגדות לשחרור אסירים פלסטינים, בייחוד כאלה עם "דם על הידיים". בנאום ביום השואה, סמוך לתום כהונתו, אמר דיכטר כי ”בשנים האחרונות התפתחה סביבנו מכונת רצח נוספת שגמרה אומר לרצוח יהודים רק משום שהם יהודים”.
ב-15 במאי 2005, בתום חמש שנות כהונה, בהתאם לחוק שירות הביטחון הכללי, סיים דיכטר את כהונתו ופרש מהשב"כ. את דיכטר החליף יובל דיסקין, שכיהן כסגנו של דיכטר והיה אחראי על הסיכולים הממוקדים.
ביוגרפיה > שירותו בשב"כ > תוכנית ההתנתקות

דיכטר לא הסתיר את הסתייגותו מתוכנית ההתנתקות שיזם ראש הממשלה שרון. הוא העריך כי תוכנית ההתנתקות מרצועת עזה "תביא להפחתה במספר הפיגועים ותשנה את דפוסם", אך התריע כי פינוי ציר פילדלפי יהפוך את דרום ישראל לדרום לבנון ואמר כי צה"ל חייב להיות בשטח כדי למנוע את ירי המרגמות והרקטות. באשר לאיום הרקטות מרצועת עזה הוסיף דיכטר כי ההתנתקות לא תביא להרעה במצב, וכי התוכנית דווקא תיתן לישראל חופש פעולה נרחב יותר. עם זאת הוסיף כי על ישראל להמשיך ולפעול בעיר ג'נין אף לאחר ההתנתקות, על מנת שלא ינצלו ארגוני הטרור את החלל שייווצר לאחר נסיגת צה"ל מהאזור. בנושא זה הבהיר דיכטר בפני ועדת החוץ והביטחון כי נסיגה של צה"ל מצפון השומרון במסגרת תוכנית ההתנתקות, עלולה להביא להגברת הטרור באותו אזור ולהפכו לרצועת עזה מבחינה ביטחונית.
יומיים לאחר סיום ההתנתקות מעזה, נסע דיכטר לשליחות בת שלושה חודשים לארצות הברית ושימש כעמית מחקר במכון ברוקינגס שבוושינגטון. במהלך שהותו שם הרבה לתת הרצאות ברחבי ארצות הברית בנושא מדיניות וביטחון ולחימה בטרור במזרח התיכון.
בעת הצטרפותו לקדימה בסוף 2005 הצהיר דיכטר כי מאז ההתנתקות "הנתונים מדברים בעד עצמם, הירידה במספר הפיגועים היא דרמטית". הצהרה זו, שבאה על רקע מטח קסאמים על יישובי הנגב המערבי והפגזות בגבול הצפון, גררה גינויים מצד הימין. כשנה לאחר ההתנתקות, בעקבות המשך ירי קסאמים מרצועת עזה טען דיכטר כי הפיגועים שיצאו מעזה לפני ההתנתקות גבו מחיר רב יותר בחיי אדם מאשר הטילים, וכי הדרג המדיני לא יצר הרתעה מספיק יעילה נגד ירי הקסאם. דיכטר תומך בשמירה על בקעת הירדן כגבולה המזרחי של ישראל, יחד עם הגושים הצמודים לקו הירוק, והגושים המושכים לבקעת הירדן: עופרה-בית אל, קדומים-קרני שומרון ואריאל.
ביוני 2006 במהלך ישיבת הממשלה, הציע דיכטר להעלות מדרגה בפעילות צה"ל ברצועת עזה, ובמסגרת זו אף לכבוש שטחים ברצועה שצה"ל ישתלט עליהם, כדי להבטיח את הפסקת ירי הרקטות. לדבריו, "כפי שפעלנו בעוצמה רבה נגד חזבאללה בגבול הצפון, כך עלינו לפעול גם ברצועת עזה מול הג'יהאד האיסלמי". ביולי 2006 אמר דיכטר כי הדרג המדיני צריך לתת לצה"ל הנחיה להפסיק את ירי הקסאמים ויהי מה. לדבריו "צה"ל יודע לתרגם הנחיה כזאת למושגים מבצעיים. גם אם המשמעות היא להפוך את בית חאנון לעיר רפאים".
ביוגרפיה > קריירה פוליטית > הצטרפות למפלגת קדימה

ב-28 בדצמבר 2005 הודיע דיכטר במסיבת עיתונאים על הצטרפותו למפלגת קדימה של אריאל שרון. שרון ייעד אותו לתפקיד השר לביטחון פנים על מנת להילחם בפשיעה, אם כי אחרים ראו בו מתחרה על תפקיד שר הביטחון כנגד שאול מופז. דיכטר שובץ במקום החמישי ברשימת קדימה לכנסת ונבחר להיות חבר הכנסת בכנסת ה-17. ב-4 במאי 2006, עם כינון הממשלה ה-31 בראשות אהוד אולמרט, נתמנה לשר לביטחון פנים.
לאחר מלחמת לבנון השנייה קרא לחידוש המגעים עם סוריה וליצירת הסדר ברמת הגולן, במטרה להוציא את סוריה מציר הרשע, לפני סיום פיתוח היכולת הגרעינית של איראן.
באוגוסט 2008, לאחר ההחלטה על ביצוע פריימריס ב"קדימה", הודיע על כוונתו להתמודד על ראשות התנועה. בבחירות לראשות התנועה, שנערכו ב-17 בספטמבר, הגיע למקום הרביעי והאחרון, כשזכה ב-6.5% מקולות הבוחרים.
ביוגרפיה > קריירה פוליטית > השר לביטחון פנים

עם כניסתו לתפקיד השר לביטחון פנים חייב את המשטרה והשב"ס לעבור לתכנון רב שנתי (חמש שנים) וביצע מספר רפורמות. הרפורמות המרכזיות שנכנסו לתוקף היו:
איחוד חמש יחידות העוסקות בפשיעה ליחידה אחת (להב 433) בעלת מערכת איסוף נתונים בתחומים השונים ויכולת מבצעית להילחם בפושעים.
הקמת גוף סיגינט במשטרה, תחום שהיה נקודת תורפה בלחימה בפשיעה. העביר את חוק נתוני התקשורת שהקנה למשטרה סמכות לנתח נתוני תקשורת בדומה ליכולות השב"כ ושכנע את השב"כ להקצות כלי סיגינט, המשמשים ללחימה בטרור, למען המשטרה ומלחמתה בפשיעה, ברוח זו טבע דיכטר את האמירה: "במחבלים ובפושעים נלחמים באותם כלים ואותן שיטות". עד לסיום כהונתו, נאסרו מספר ראשי משפחות פשע, בהם האחים אברג'יל, עמיר מולנר ושלום דומרני.
הוצאת הכליאה הביטחונית מידי צה"ל, העברתה לשב"ס והעברת כל בתי המעצר לאחריות השב"ס.
בפברואר 2007, הוגש דו"ח ועדת זיילר, על התנהלות המשטרה בפרשת האחים העבריינים פריניאן. במסגרתו פורסמו מסקנות קשות נגד בכירים במשטרה, בהם המפכ"ל עצמו, משה קראדי. אבי דיכטר החליט לפטרו, אך זה הקדים אותו והודיע על התפטרותו. במקומו מינה את מפקד השב"ס, יעקב גנות, לתפקיד המפכ"ל ה-16. צעדו זה התקבל בביקורת מצד גורמים פוליטיים וציבוריים, בשל העובדה כי יעקב גנות הואשם בקבלת שוחד בעת שהיה מפקד המחוז הצפוני במשטרה ובסופו של דבר הודיע יעקב גנות כי הוא מוותר על התפקיד. בהמשך דיכטר התעניין למנות לתפקיד אנשים מחוץ לשורות המשטרה לרבות אריק טשרניחובסקי שאותו הכיר בשב"כ, אך בסופו של דבר לתפקיד המפכ"ל מונה דודי כהן.
ביוגרפיה > קריירה פוליטית > באופוזיציה

בעקבות הבחירות הבחירות לכנסת השמונה עשרה נותר דיכטר עם מפלגתו באופוזיציה. הוא כיהן כיושב ראש ועדת המשנה לתפיסת הביטחון ובניין הכח, בוועדת החוץ והביטחון.
ביוגרפיה > קריירה פוליטית > במפלגת הליכוד

ב-13 באוגוסט 2012 פרש דיכטר ממפלגת קדימה ומהכנסת ועבר לליכוד בהתאם להצעתם של ראש הממשלה בנימין נתניהו ושר הביטחון אהוד ברק לכהן כשר להגנת העורף בממשלת נתניהו השנייה.
לקראת הבחירות לכנסת ה-19 התמודד דיכטר בבחירות המקדימות של הליכוד בהשקעה של כ-435 אלף שקל מכספי תרומות, מוקם במקום ה-59 ברשימת הליכוד ישראל ביתנו ולא נבחר לכנסת‏. במרץ 2013 נבחר דיכטר ליו"ר הקרן לרווחה לנפגעי השואה בישראל, תפקיד אותו קיבל על עצמו בהתנדבות.
לקראת הבחירות לכנסת העשרים התמודד שוב בבחירות המקדימות של תנועת "הליכוד" ונבחר למקום ה-16 ברשימה הארצית שהביא לכך שמוקם במקום ה-26 ברשימת הליכוד לכנסת, שלא נחשב לריאלי. בשל הפרש הקולות הקטן בינו ובין ציפי חוטובלי שמוקמה במקום ה-20 ובשל שיבושים בספירה, מיקומו נקבע סופית רק בתום סאגת ערעורים שנמשכה ארבעה שבועות, הובילה לבדיקה חוזרת של כל הטפסים, והגיעה עד לבית המשפט העליון. עם זאת, לאחר שהליכוד קיבל 30 מנדטים, דיכטר נבחר לכנסת.
ב-31 במאי 2016 נכנס לתפקיד יו"ר ועדת חוץ וביטחון וכיהן במקביל גם כראש ועדת המשנה למודיעין ולשירותים החשאיים.
לקראת הבחירות לכנסת ה-21 התמודד דיכטר בפעם השלישית בפריימריז של "הליכוד" ונבחר למקום ה-10 (המקום ה-11 ברשימת הליכוד לכנסת). לאחר הבחירות מונה שוב לכהן כיו"ר ועדת חוץ וביטחון.
לאחר הבחירות לכנסת ה-22 החליף אותו גבי אשכנזי כיו"ר זמני של ועדת החוץ והביטחון, וב־23 באוקטובר 2019 החליטה הממשלה על מינויו לסגן שר במשרד הביטחון בכפוף להודעה במליאה. המינוי נכנס לתוקף ב-28 באוקטובר ודיכטר כיהן בתפקיד עד לסיום כהונת הממשלה ב-17 במאי 2020.
בכנסת ה-23 כיהן דיכטר בראש הוועדה לקרן תמלוגי הגז.
לקראת הבחירות לכנסת העשרים וחמש ב-2022, התמודד דיכטר בפריימריז בליכוד ונבחר למקום ה-11 ברשימת הליכוד.
ביוגרפיה > קריירה פוליטית > שר החקלאות וביטחון המזון

ב-29 בדצמבר 2022, עם הקמת ממשלת ישראל השלושים ושבע, מונה דיכטר לשר החקלאות. דיכטר פעל להעלות את התמיכה בחקלאים מתקציב המדינה ואמר: "כשנכנסתי לתפקיד, ביקשו שאהיה שר החקלאות ולא שר החקלאים. על זה אני אומר: 'אין מדינת ישראל בלי חקלאות, ואין חקלאות בלי חקלאים'". הוא טען שיש להעלות את התמיכה בחקלאים לרמות אירופאיות ובדצמבר 2023 בישר שהושגה הסכמה על סבסוד מחיר המים המושבים ב-52 מיליון שקלים. דיכטר גם התנגד לייבוא חופשי של תוצרת חקלאית לישראל וטען שהוא אינו מוריד מחירים. לצד זאת נאבק השר על מימוש התחייבויות האוצר כלפי החקלאים וביחס לתקצוב מינהל מחקר חקלאי.
במהלך מלחמת חרבות ברזל הוא נדרש להתמודד עם המשבר בחקלאות, שנגרם מהפגיעה הישירה בחקלאי עוטף עזה ומעזיבתם של אלפי עובדים זרים שעבדו בחקלאות. הוא נאבק לאפשר לעובדים ערבים מיהודה ושומרון להיכנס לישראל לעבוד בחקלאות כדי למנוע פגיעה בחקלאות.
התבטאותו של דיכטר במהלך המלחמה בראיון לתוכנית פגוש את העיתונות כי "אנחנו מגלגלים את נכבת עזה 2023״ עוררה ביקורת נרחבת בזירה הבינלאומית, לצד ביקורת מראש הממשלה בנימין נתניהו ומהיועצת המשפטית לממשלה, בהרב-מיארה, לפיה ההתבטאות יכולה להתפרש כפשע מלחמה.
ביוני 2024 הוביל דיכטר לשינוי שם משרדו מ"משרד החקלאות ופיתוח הכפר" ל"משרד החקלאות וביטחון המזון", בנימוק שהמטה לביטחון לאומי עשה עבודת מחקר יסודית בנושא הזה והמליץ שמשרד החקלאות יוביל את נושא ביטחון המזון ויש להיכנס לתכנון בנושא בנוגע לעשרים וחמש השנים הבאות.